ระทึก! เกิดแผ่นดินไหวรุนแรง 6.4 แมกนิจูดที่จ.อาเจะห์ของอินโดฯ ไม่มีเตือนสึนามิ
ระทึก! เกิดแผ่นดินไหวรุนแรง 6.4 แมกนิจูดที่จ.อาเจะห์ของอินโดฯ ไม่มีเตือนสึนามิ
7 ธ.ค. 2559

สำนักงานอุตุนิยมวิทยาและธรณีวิทยาของอินโดนีเซีย เปิดเผยว่า เกิดแผ่นดินไหวที่วัดความรุนแรงได้ 6.4 แมกนิจูด ในจังหวัดอาเจะห์ ทางตอนเหนือของเกาะสุมาตรา ประเทศอินโดนีเซีย ส่งผลให้บ้านเรือนและอาคารหลายแห่งได้รับความเสียหาย
แผ่นดินไหวครั้งนี้เกิดขึ้นเมื่อเวลาประมาณ 05.03 น.ตามเวลาไทยในวันนี้ โดยมีศูนย์กลางอยู่ห่างจากเมืองปีดี จายา ออกไปทางตะวันออกเฉียงเหนือประมาณ 18 กิโลเมตร และเกิดขึ้นที่ระดับความลึก 10 กิโลเมตร อย่างไรก็ตามยังไม่มีการเตือนภัยคลื่นยักษ์สึนามิจนถึงขณะนี้
เจ้าหน้าที่เปิดเผยว่า ความรุนแรงของแผ่นดินไหวครั้งนี้สามารถรับรู้แรงสั่นสะเทือนได้ถึงเมืองซิกลี เมืองมิวลาบอห์ และเมืองบันดา เมืองหลวงของจังหวัดอาเจะห์
นายจุนจุง ทัมบูนาน หัวหน้าหน่วยบรรเทาทุกข์ของกรมการจัดการภัยพิบัติของจังหวัดอาเจะห์ ระบุว่า บ้านเรือน อาคาร และสิ่งปลูกสร้างต่างๆ ในพื้นที่ 8 เขตได้รับความเสียหาย โดยขณะนี้กำลังอยู่ในระหว่างการประเมินผลกระทบจากแผ่นดินไหว
นอกจากนี้ นายทัมบูนานยังกล่าวด้วยว่า ขณะนี้ทุกฝ่ายที่เกี่ยวข้องได้เตรียมการรับมือกับอาฟเตอร์ช็อกที่อาจจะเกิดขึ้นตามมา
                